述志
作者：程公許
朝代：宋

paragraphs: 仙曹寄江干，吏隠適吾願。
西軒館梅友，屋老狸鼠覘。
坐令高世姿，不耐塵網罥。
殷勤數問訊，餘力稍營繕。
八窗敞虛明，孤標對老健。
佇立慘澹中，恍覺容采絢。
天風發奇芬，霜月潑冷艷。
官卑苟逃責，交淡日相見。
凍摇哦詩吻，堅作忍饑面。
癡頑信可憐，無取復奚羨。
村醪未必佳，苦味且耐嚥。
洗醆壽親尊，春和元不欠。
勿競桃李場，恐爲吾友玷。